**FELHÍVÁS**

NYÁRI KÖMAL FIZIKATÁBORRA

*Kedves KöMaL-feladatmegoldó!*

Örülünk, hogy beneveztél a fizika pontversenybe, és (azoknak, akik kitartóan küldtek be megoldásokat) gratulálunk az eddig elért eredményhez, és további sikeres munkát kívánunk.

Felhívjuk figyelmedet, hogy

**2022. június 24. és június 30. között**

(péntek délutáni érkezéstől a következő csütörtök reggeléig) ismét megrendezzük a több évtizedes hagyományokkal rendelkező

**NYÁRI FIZIKATÁBORT**

**Dombóvár - Gunaras Üdülőfaluban**, azapartman házakban és a hozzájuk tartozó zöldterületen.

Kérjük, hogy **elektronikusan** **(minél hamarabb, de legkésőbb május 31-ig)** jelezd, ha a Nyári Fizikatábor résztvevője akarsz lenni.

A nyári táborba **9., 10., 11**. **évfolyamosok** jelentkezését várjuk, akik szeretik a fizikát,

készek nyári körülmények között is sokat tanulni és 5 napon át egy (remélhetően jó hangulatú) csapatversenyben ,,dolgozni’’. Elsősorban a KöMaL feladatmegoldóit várjuk, de korlátozott számban más – a fizika iránt határozottan érdeklődő – diák is részt vehet a táborban, ha valamilyen versenyeredménye, vagy a fizika tanárának ajánlása ezt alátámasztja.

A táborban (külön tanárokkal és programmal) részt vesz a nemzetközi matematikai diákolimpiára készülő ,,matematikus csapat’’ is, és az esti előadásokat (nemzetközileg is ismert előadókkal) közösen hallgathatjuk meg. A táborba határon túli magyar középiskolásokat is meghívtunk, ők aktív KöMaL versenyzők, vagy a fizika iránt elkötelezett, más versenyeken eredményesen szereplő diákok.

A tábor költségének nagy részét (szállás + napi háromszori étkezés, fürdőbelépő, jutalmak, előadók tiszteletdíja, stb) pályázati forrásból biztosítja a MATFUND Alapítvány. A táborba való utazást mindenkinek önállóan kell megoldania.

**A KöMaL nyári matematika és fizika tehetséggondozó tábor megvalósításához a Miniszterelnökség az NTP-TSZM-21-0144 pályázatra 2021-ben 2.860.000 Ft támogatást biztosított a MATFUND Középiskolai Matematikai és Fizikai Alapítvány részére.**

A táborba csak azok jelentkezzenek, akik vállalják, hogy annak **elejétől a végéig** ott lesznek (ez a csapatverseny miatt lényeges feltétel), s intenzív csapatmunkában tevékenyen részt vesznek a (természetesen vidám nyári hangulatú, játékokat és szabad programot is tartalmazó) **szakmai tábor** elméleti és kísérleti feladatainak megoldásában. A tábort 3 szaktanár (a KöMaL munkatársai) vezetik, munkájukat fiatal egyetemisták segítik. A napi feladatok megoldásához folyamatos segítséget, tanácsokat kaphatnak a résztvevők. A programot esti előadások, napközben sportolási lehetőség, egy félnapos kirándulás és a tábor végén tábortűz, jutalmazás teszi változatossá.

A jelentkezéseket csak azok küldjék vissza **2022. május 31-ig**, akik most úgy látják, hogy **biztosan, vagy** **nagy valószínűséggel** részt akarnak és tudnak venni a táboron. Túljelentkezés esetén a **pontverseny pillanatnyi állása**, illetve a beérkezett jelentkezések sorrendje lesz a mérvadó.

A jelentkezési lapot a salmaria@komal.hu címre kérjük (kitöltve, aláírva, lefényképezve vagy szkennelve mellékletként).

(Akik nem akarnak jelentkezni a táborba, **NEM** szükséges, hogy válaszlevelet küldjenek.)

A táborba jelentkezők a további teendőkről részletes második körlevelet fognak kapni.

A pontversenyben jövőre is jó feladatmegoldást kívánok – kollégáim nevében is

Budapest, 2022. május 17.

 Salamon Mária Ilona

 a MATFUND Alapítvány munkatársa

